b'\n_START_ARTICLE_\nCarnac\n_START_SECTION_\nSteinformasjonene i Carnac\n_START_PARAGRAPH_\nStedet er mest kjent for sine lange rekker av forhistoriske bautasteiner (fransk og engelsk:menhir fra bretonsk: lang stein). Anlegget er det st\xc3\xb8rste av sitt slag i verden. Det er datert til ca. 4700 f.Kr. og anses som det eldste byggverket i Europa. Det finnes ogs\xc3\xa5 en rekke forhistoriske gravhauger i omr\xc3\xa5det. Steinsettingen best\xc3\xa5r av tusenvis av megalitter som enn\xc3\xa5 st\xc3\xa5r der, til tross for at den har blitt fors\xc3\xb8mt og deler har blitt revet ned av lokale b\xc3\xb8nder som gjennom tidene har forsynt seg til byggefundamenter og annet. (Ett av de st\xc3\xb8rre feltene ble drevet som \xc2\xabsteinbrudd\xc2\xbb inntil anleggene ble fredet.)_NEWLINE_Fire alleer strekker seg nesten 8 kilometer gjennom forskjellig terreng. Det hevdes at det opprinnelige anlegget besto av n\xc3\xa6rmere 11 000 steiner, hvorav i overkant av 3000 fortsatt er p\xc3\xa5 sin opprinnelige plass. En del steiner som var seget ut og falt er n\xc3\xa5 reist opp igjen etter at grunnen under er blitt gjennoms\xc3\xb8kt med moderne arkeologiske metoder._NEWLINE_Den st\xc3\xb8rste konsentrasjonen av steiner ligger ved tettstedet Le M\xc3\xa9nec ca. 10\xc2\xa0km nord for Carnac, hvor en husklynge er omgitt av en ellipseformet krets av steiner som st\xc3\xa5r skulder ved skulder. Denne ringen best\xc3\xa5r av 70 bautaer, med en gjennomsnittsh\xc3\xb8yde p\xc3\xa5 ca. 1,2 meter, og har et tverrm\xc3\xa5l p\xc3\xa5 ca. 100 meter. \xc3\x98stover fra steinkretsen ved Le M\xc3\xa9nec st\xc3\xa5r 1099 steiner i 11 rekker. Steinene er ordnet etter st\xc3\xb8rrelse, fra 3,7 til 0,9 meter. Rekkene er ikke rette men kurver mot nord\xc3\xb8st. De avsluttes i nok en steinkrets ca. 0,8\xc2\xa0km unna._NEWLINE_Steinene er av finkornet granitt og finnes ikke tilgjengelig i n\xc3\xa6romr\xc3\xa5det. Mange av steinene er derfor trolig blitt dradd milevis f\xc3\xb8r de er kommet p\xc3\xa5 plass. En har funnet f\xc3\xa5 spor etter redskapsbruk p\xc3\xa5 steinene, bortsett fra helleristninger, som det fortsatt finnes en del av. Noen av steinene er imidlertid s\xc3\xa5 glatte, at de trolig har vert jevnet ut p\xc3\xa5 overflaten._NEWLINE_Foruten steinsettinger av line\xc3\xa6r type (fransk: alignements), finnes dolmener (bretonsk ord: steinbord) (gravkamre eller dysser) som ligger frigravd fra eventuell dekning av stein eller jord, samt avdekkede og tildekkede gravr\xc3\xb8yser (fr: tumulus). Den st\xc3\xb8rste av disse er Tumulus Saint-Michel, som er ca. 125 meter lang og dekket med jord nok til at der er bygget en kirke p\xc3\xa5 toppen. Haugen inneholder flere gravkamre. Funn fra utgravninger er utstilt i det lokale museet, samt i museet i Vannes.\n_START_SECTION_\nTeorier og spekulasjoner\n_START_PARAGRAPH_\nAnlegget har gjennom tidene trukket til seg nysgjerrige og interesserte mennesker. Teoriene om hvordan steinsettingene har oppst\xc3\xa5tt og hvorfor, har variert. En tidlig geolog (1750) hevdet at steinene var resultat av jordens rystelser, flommer og stormer. En ingeni\xc3\xb8r fra 1770 hevdet at steinene er markeringer for leirslagning, trolig av milit\xc3\xa6rt (eller slektsbundet/rangmessig) opphav. Han viser til at omr\xc3\xa5det p\xc3\xa5 den tid ble kalt \xc2\xabC\xc3\xa6sars leir\xc2\xbb. P\xc3\xa5 folkemunne var steinene forvandlede onde romerske soldater etter at St. Cornely hadde kastet en forbannelse over dem._NEWLINE_Mange har i \xc3\xa5renes l\xc3\xb8p helt mere til astronomi og/eller astrologi for en forklaring. Astronomene har helt til at steinene har gitt muligheter for \xc3\xa5 fastlegge solverv og ellers foreta andre solobservasjoner, mens en herre per 1906 konkluderte med at steinene var en hyllest til heltene i trojanerkrigen, mens Menec-rekkene skildret en kjempefallos! Teoriene er per 1970 supplert med innf\xc3\xb8ring av et megalittisk lengdem\xc3\xa5l (Megalittisk yard).\n_START_SECTION_\nDagens Carnac\n_START_PARAGRAPH_\nCarnac er ellers en kyst- og strandby med flere hoteller som tilbyr forskjellige thalassokurer og spabehandlinger. Overnattings- og spisesteder finnes ellers i alle prisklasser. Der kj\xc3\xb8res ogs\xc3\xa5 turisttog rundt det meste av omr\xc3\xa5det med flest synlige menhirer. Byens kirke rommer en del fine kunstverker.'